b'\n_START_ARTICLE_\nOne Tree Hill\n_START_SECTION_\nFormat\n_START_PARAGRAPH_\nSerien forl\xc3\xb8ber kronologisk, og der benyttes f.eks. ikke flashback eller -forwards. Til geng\xc3\xa6ld benyttes voice over meget, oftest i form af citater, som indtales af en af rollerne og afspilles, mens handlingen forts\xc3\xa6tter visuelt._NEWLINE_Et afsnit begynder ofte med et resum\xc3\xa9, som viser tidligere begivenheder. Disse begivenheder bliver igen taget op i det aktuelle afsnit. Nogle gange er resum\xc3\xa9et udeladt, hvis afsnittets l\xc3\xa6ngde i forvejen var ved at overskride tidsgr\xc3\xa6nsen pr. afsnit._NEWLINE_I de f\xc3\xb8rste fire s\xc3\xa6soner bliver temasangen enten spillet lige efter resum\xc3\xa9et eller efter de f\xc3\xb8rste par scener. N\xc3\xa5r et afsnit indeholder f\xc3\xb8lsomme eller voldelige emner, eller hvis afsnittet er t\xc3\xa6t p\xc3\xa5 at overskride den maksimale tidsgr\xc3\xa6nse, er der ingen \xc3\xa5bningsscene, men i stedet vises en sort baggrund med seriens navn One Tree Hill. Siden s\xc3\xa6son fem har der ikke v\xc3\xa6ret nogen temasang. Sidste afsnit af s\xc3\xa6son fem begynder dog med, at sangeren bag seriens temasang, Gavin DeGraw optr\xc3\xa6der i selskab med James Lucas Scott foran et klaver, hvor de sammen synger temasangen fra de fire foreg\xc3\xa5ende s\xc3\xa6soner, "I Don\'t Want to Be"._NEWLINE_One Tree Hill er kendt for sine mange voiceover, enten litteraturcitater, eller n\xc3\xa5r en person t\xc3\xa6nker over noget. De fleste voiceover er indtalt af Chad Michael Murray (Lucas Scott), men der har dog ogs\xc3\xa5 v\xc3\xa6ret tilf\xc3\xa6lde, hvor seriens andre personer har indtalt voiceover, deriblandt James Lafferty, Hilarie Burton, Bethany Joy Galeotti og Sophia Bush. G\xc3\xa6stestjernerne Bryan Greenberg og Sheryl Lee har indtalt voiceover i et afsnit hver. Derudover har der v\xc3\xa6ret to afsnit, hvor der har v\xc3\xa6ret flere forskellige voiceover. Lee Norris, Antwon Tanner og Danneel Harris har ogs\xc3\xa5 indtalt voiceover.\n_START_SECTION_\nHovedpersoner\n_START_PARAGRAPH_\nLucas Scott spilles af skuespilleren Chad Michael Murray. Lucas er s\xc3\xb8nnen som Dan forlod. Dette f\xc3\xb8rte til at Keith blev faderfiguren i hans liv. Han og Nathan er ved seriens begyndelse fjender, men begynder efterh\xc3\xa5nden at blive gode venner. Lucas\' bedste veninde er Haley James, mens han i l\xc3\xb8bet af serien b\xc3\xa5de f\xc3\xa5r et romantisk forhold til Peyton Sawyer og Brooke Davis. Lucas har en alvorlig hjertesygdom, hypertrofisk cardiomyapati (HCM), som han holder skjult i lang tid. Bortset fra baketball er hans st\xc3\xb8rste interesse litteratur, og Lucas\' har mange voiceovers i serien hvor han citerer fra de b\xc3\xb8ger han l\xc3\xa6ser. I s\xc3\xa6son 5 er han blevet en succesfuld forfatter og cheftr\xc3\xa6ner for basketballholdet Tree Hill Ravens, som han selv tidligere havde spillet i. Han havde en forhold til sin redakt\xc3\xb8r, Lindsey Strauss, men hans f\xc3\xb8lelser for hans tidligere store k\xc3\xa6rlighed Peyton fik Lindsey til at forlade ham ved alteret. I s\xc3\xa6sonens afslutning frier han enten til Brooke, Peyton eller Lindsey \xe2\x80\x93 det bliver ikke vist hvem._NEWLINE_Nathan Scott spilles af skuespilleren James Lafferty. Nathan er s\xc3\xb8nnen som Dan tog sig af, selvom hans forhold til begge sine for\xc3\xa6ldre er anstrengt. Nathan gifter sig med Haley i s\xc3\xa6son 1, de fornyer deres \xc3\xa6gteskabsl\xc3\xb8fte i s\xc3\xa6son 3 og Nathan bliver senere far til "Jamie" Scott i s\xc3\xa6son 4. I s\xc3\xa6son 1 er han og Lucas til at begynde med fjender, men i l\xc3\xb8bet af s\xc3\xa6sonen slutter de fred. Nathan er stjernespiller p\xc3\xa5 basketballholdet Tree Hill Ravens, og bliver udn\xc3\xa6vnt til den "Mest v\xc3\xa6rdifulde Spiller" i s\xc3\xa6son 4. Basketball har altid v\xc3\xa6ret Nathans st\xc3\xb8rste interesse, og han ser det som sin "vej ud", men i s\xc3\xa6son 5 bliver han efter et slagsm\xc3\xa5l lammet, og hans dr\xc3\xb8mme g\xc3\xa5r i stykker \xe2\x80\x93 han f\xc3\xa5r dog senere f\xc3\xb8lelsen tilbage i sine ben, og begynder langsomt at g\xc3\xb8re et comeback indenfor basketball._NEWLINE_Peyton Sawyer spilles af skuespillerinden Hilarie Burton. Peytons to st\xc3\xb8rste interesser i livet er musik og kunst; hun er ekspert i punk-genren og bruger sin kunst til at udtrykke sig om de problemer der sker omkring hende. Brooke Davis er hendes bedste ven, mens hun ogs\xc3\xa5 har Haley at snakke med. I s\xc3\xa6son 2 finder hun ud af at hun er adopteres. Hun har aldrig m\xc3\xb8dt sin biologiske far, men hun har dog m\xc3\xb8dt hans s\xc3\xb8n, hendes egen halvbror Derek. Efter at have l\xc3\xa6rt sin rigtige mor, Ellie, n\xc3\xa5r hun at bruge lidt tid med hende inden hun d\xc3\xb8r af brystkr\xc3\xa6ft. I s\xc3\xa6son 4 beslutter Peyton sig for at f\xc3\xb8lge sine f\xc3\xb8lelser for Lucas, og de to indleder et forhold. Dette forhold er sluttet et sted mellem s\xc3\xa6son 4 og 5, og i s\xc3\xa6son 5 arbejder den enlige Peyton for et pladeselskab i Los Angeles. Hun og Brooke beslutter sig for at vende tilbage til Tree Hill, hvor hun stifter sit eget pladeselskab, Red Bedroom Records, og sl\xc3\xa5s igen med sine f\xc3\xb8lelser for Lucas._NEWLINE_Haley James Scott spilles af skuespillerinden Bethany Joy Galeotti. Haley er Lucas\' bedste veninde, Nathans kone og Jamies mor. Hun er en meget intelligent kvinde med h\xc3\xb8je moralske standarder. Hun gifter sig med Nathan i s\xc3\xa6son 1 og de fornyer deres \xc3\xa6gteskabsl\xc3\xb8fte i s\xc3\xa6son 3, mens hun i s\xc3\xa6son 4 f\xc3\xb8der deres f\xc3\xa6lles s\xc3\xb8n, Jamie. I s\xc3\xa6son 5 er hun udover rollen som mor og kone ogs\xc3\xa5 l\xc3\xa6rerinde i engelsk p\xc3\xa5 Tree Hill High, og planl\xc3\xa6gger ogs\xc3\xa5 et musikalsk comeback. Hun er gode venner med Peyton, Brooke, Skills, Mouth og Lindsey. I s\xc3\xa6son 5 fors\xc3\xb8ger hun h\xc3\xa5rdt at hj\xc3\xa6lpe med en besv\xc3\xa6rlig studerende, Quentin. Haley havde et kort flirt med Chris Keller, hvilket gjorde Nathan vred, men de to fik senere deres forhold igen. Haley er ikke s\xc3\xa6rlig god til sport, hvilket kan ses i at hun n\xc3\xa6sten dumpede i idr\xc3\xa6t i s\xc3\xa6son 1._NEWLINE_Brooke Davis spilles af skuespillerinden Sophia Bush. Brooke er kaptajn for cheerleaderne. Hun er Peytons bedste veninde gennem st\xc3\xb8rstedelen af serien. Hun er et flirtende festmenneske, og har dated Lucas to gange, dog uden at forholdet fungerede. I s\xc3\xa6son 3 stifter hun sit eget t\xc3\xb8jfirma, "Clothes Over Bro\'s". I s\xc3\xa6son 5 har Brooke gjort Clothes Over Bro\'s meget kendt, men p\xc3\xa5 trods af hendes succes er hun utilfreds med sit privatliv, s\xc3\xa5 hun og Peyton vender tilbage til Tree Hill hvor Brooke omdanner den nu lukkede Karen\'s Caf\xc3\xa9 til en Clothes Over Bro\'s-butik. Hun afsl\xc3\xb8rer derefter sit \xc3\xb8nske om at f\xc3\xa5 et barn, og passer p\xc3\xa5 Baby Angie, som er i USA for at f\xc3\xa5 en hjerteoperation. Brooke er knust da Angie senere skal vende tilbage til sit hjemland. Samtidig k\xc3\xa6mper Brooke ogs\xc3\xa5 en krig med hendes dominerende mor, der ivrigt pr\xc3\xb8ver at overtage firmaet "Clothes Over Bro\'s", eftersom hun n\xc3\xa6rmest er PR for firmaet. Brooke ender dog i slutningen af s\xc3\xa6son 5 med, at fyre Victoria samtidig med at hun frasiger sig titlen som Victorias datter. Det bliver dog ved med at, se rimelig sort ud for Brooke for allerede i de f\xc3\xb8rste episode af s\xc3\xa6son 6, bliver Brooke r\xc3\xb8vet i hende butik samtidig med at, hun bliver t\xc3\xa6sket meget voldsomt._NEWLINE_I det hele taget er Brooke meget karakteren i "One Tree Hill" der ofte mister det hun elsker mest. Dog er hun stadig elsket af, sine venner som er hendes n\xc3\xa6rmeste familie. Brooke er blandt andet gudmor til Jamie (Haley og Nathans barn)._NEWLINE_Dan Scott spilles af skuespilleren Paul Johansson. Dan er en tidligere stor basketballspiller, som er far til b\xc3\xa5de Nathan og Lucas, selvom han aldrig har villet have noget at g\xc3\xb8re med Lucas. Efter hans \xc3\xa6gteskab med Deb g\xc3\xa5r i stykker, og hun og Nathan fors\xc3\xb8ger at slippe af med ham, viser Dan sig fra sin onde side. Da Dan efterf\xc3\xb8lgende finder Deb i seng med sin bror, Keith, begynder der en krig mellem de to br\xc3\xb8dre \xe2\x80\x93 en krig der ender med at Dan skyder og dr\xc3\xa6ber Keith i s\xc3\xa6son 3, da han tror at Keith havde sat ild til Dans bilfirma. Efter at have opdaget at det i virkeligheden var Deb som stod bag branden, fors\xc3\xb8ger Dan at g\xc3\xb8re det godt igen ved at hj\xc3\xa6lpe Karen gennem sin graviditet, og pr\xc3\xb8ver at begynde et nyt liv. Efter Lucas opdager at han er Keith\'s morder bliver han dog smidt i f\xc3\xa6ngsel. Fire \xc3\xa5r senere bliver han pr\xc3\xb8vel\xc3\xb8sladt og fors\xc3\xb8ger at rette op p\xc3\xa5 sit forhold til sin familie, fordi han er d\xc3\xb8ende af HCM \xe2\x80\x93 den samme hjertesygdom som Lucas lider af. I s\xc3\xa6sonens afslutning k\xc3\xb8res han ned af en bil f\xc3\xa5 \xc3\xb8jeblikke f\xc3\xb8r hans bipper informerer om at han er klar til sin hjertetransplantation._NEWLINE_Tr\xc3\xa6ner Brian "Whitey" Durham spilles af skuespilleren Barry Corbin. Whitey er Tree Hill Ravens\' tr\xc3\xa6ner gennem 35 \xc3\xa5r, og som g\xc3\xa5r p\xc3\xa5 pension i s\xc3\xa6son 4. Han og Dan har ofte diskuteret over deres forskellige meninger om holdet. Whitey s\xc3\xb8rger over hans kone Camillas d\xc3\xb8d, og over at han ikke brugte mere tid med hende mens hun var i live. Han tr\xc3\xa6kker sig tilbage efter Tree Hill Ravens endelig vinder det store State Championship i s\xc3\xa6son 4, men tager senere et arbejde som coach i et college tre timer fra Tree Hill, s\xc3\xa5 Nathan f\xc3\xa5r muligheden for at spille college basketball._NEWLINE_Keith Scott spilles af skuespilleren Craig Sheffer. Keith er Dans \xc3\xa6ldre, venligere bror. Efter Dan valgte Deb i stedet for Karen, hjalp Keith Karen med at opdrage Lucas (og virkede som en stedfar for ham). Han blev forelsket i hende, men de fandt f\xc3\xb8rst sammen i s\xc3\xa6son 3. Han havde et permanent alkoholproblem og et krigslignende forhold til sin bror, hvilket blandt andet f\xc3\xb8rte til at Keith gik i seng med Deb, og Dan efterf\xc3\xb8lgende betalte Jules for at forf\xc3\xb8re Keith og derefter forlade ham, for at f\xc3\xa5 h\xc3\xa6vn. Da Dan troede at det var Keith som havde fors\xc3\xb8gt at br\xc3\xa6nde ham inde ved at s\xc3\xa6tte ild til hans bilfirma, sk\xc3\xb8d og dr\xc3\xa6bte han Keith efter et urelateret gidseldrama p\xc3\xa5 Tree Hill High. Efter Keiths d\xc3\xb8d, har Karen f\xc3\xb8dt hans datter, Lily. Keith har hjems\xc3\xb8gt Dan b\xc3\xa5de som teenager og som voksent sp\xc3\xb8gelse, men tilgiver ham senere for det han har gjort. Han har vejledt sine nev\xc3\xb8er som en form for skytsengel gennem s\xc3\xa6son 4._NEWLINE_Karen Roe spilles af skuespillerinden Moira Kelly. Karen er Lucas\' mor. Dan forlod hende, efter hun i High School blev gravid med deres f\xc3\xa6lles barn Lucas. Hun har derfor opdraget Lucas alene, dog med hj\xc3\xa6lp fra Dans bror Keith. Karen bryder sammen efter Keiths d\xc3\xb8d i s\xc3\xa6son 3. I s\xc3\xa6son 4 begynder hun at n\xc3\xa6rme sig Dan indtil hun finder ud af at det var ham som dr\xc3\xa6bte Keith. Hun har ogs\xc3\xa5 f\xc3\xb8dt Keiths datter, som hun har d\xc3\xb8bt Lily Roe Scott. I s\xc3\xa6son 5 rejser Karen verden rundt med Lily, og da hun vender tilbage til Lucas\' bryllup er det i selskab med Andy Hargrove.\n_START_SECTION_\nProminente biroller\n_START_PARAGRAPH_\nRachel Gatina spilles af skuespillerinden Danneel Harris. Rachel flytter til Tree Hill i s\xc3\xa6son 3. Efter at komme med p\xc3\xa5 cheerleaderholdet bliver hun straks uvenner med Brooke da hun l\xc3\xa6gger an p\xc3\xa5 Lucas, selvom Brooke og Rachel dog senere bliver venner. Rachel kommer t\xc3\xa6t p\xc3\xa5 Mouth, men dropper ham til fordel for Nathans onkel Cooper, som til geng\xc3\xa6ld dropper hende da han finder ud af at hun har l\xc3\xb8jet om sin alder. Efter Nathan og Haleys bryllup k\xc3\xb8rer Cooper og Rachel galt i limousinen, og den k\xc3\xb8rer i vandet. Nathan redder Rachel og hun bliver forelsket i ham, men stopper dog da hun opdager at Haley er gravid. Rachel tager skylden for den infinitesimalregningsopgave som hun stjal sammen med Brooke, og for at beskytte sin nye veninde bliver hun til geng\xc3\xa6ld bortvist fra skolen. I s\xc3\xa6son 5 er Rachel en tidligere medarbejder i en af Brookes butikker, er blevet heroinafh\xc3\xa6ngig og tager en overdosis efter at v\xc3\xa6re blevet fyret af sin veninde. Brooke tager Rachel med tilbage til Tree Hill for at fors\xc3\xb8ge at f\xc3\xa5 hende tilbage p\xc3\xa5 rette spor, men Rachel stj\xc3\xa6ler Brookes penge og stikker af efter et sk\xc3\xa6nderi med Victoria._NEWLINE_Marvin "Mouth" McFadden spilles af skuespilleren Lee Norris. Mouth er en af Lucas\' gamle venner. Han er relativt uheldig hvad ang\xc3\xa5r k\xc3\xa6rlighed, da han er offer for Brooke\'s ugeng\xc3\xa6ldte k\xc3\xa6rlighed i s\xc3\xa6son 2, bliver droppet af Erica efter hun bliver popul\xc3\xa6r, og falder for Rachel blot for at blive skubbet v\xc3\xa6k til fordel for den meget \xc3\xa6ldre Cooper. GiGi, hans med-sportskommentator, har ogs\xc3\xa5 sl\xc3\xa5et op med ham efter de blot var kommet sammen i et par uger, og Shelly Simon forlader ham efter hun bliver den f\xc3\xb8rste person han har samleje med. I s\xc3\xa6son 5 har han et kort flirt med sin chef Alice, f\xc3\xb8r han endelig sl\xc3\xa5r sig ned med Millicent. Mouth bliver endelig professionel sportskommentator i s\xc3\xa6son 5 efter at have kommenteret p\xc3\xa5 Tree Hill Ravens\' spil igennem hele sin tid i High School, men han siger dog sit job op i s\xc3\xa6sonens afslutning._NEWLINE_Deb Scott spilles af skuespillerinden Barbara Alyn Woods. Deb er Dans neurotiske ekskone og Nathans mor. Efter at have v\xc3\xa6ret gift med Dan i 17 \xc3\xa5r forlader hun ham i s\xc3\xa6son 3, og hendes had til ham f\xc3\xb8rer til at hun p\xc3\xa5 et tidspunkt fors\xc3\xb8ger at sl\xc3\xa5 ham ihjel ved at s\xc3\xa6tte ild til hans bilfirma. Deb k\xc3\xa6mper med en pilleafh\xc3\xa6ngighed i s\xc3\xa6son 2 og igen i s\xc3\xa6son 4, men bliver til sidst endelig afv\xc3\xa6nnet. I s\xc3\xa6son 5 vender hun efter at have v\xc3\xa6ret helt ude af serien i en periode tilbage som Jamies barnepige, og indleder et overraskende og hemmeligt seksuelt forhold med Skills._NEWLINE_James "Jamie" Scott spilles af skuespilleren Jackson Brundage. Jamie er Nathan og Haleys s\xc3\xb8n, som blev f\xc3\xb8dt i slutningen af s\xc3\xa6son 4. I den femte s\xc3\xa6son er han fire \xc3\xa5r gammel og er det store opm\xc3\xa6rksomhedsemne b\xc3\xa5de for hans for\xc3\xa6ldre, gudfor\xc3\xa6ldrene Lucas og Brooke og resten af hans for\xc3\xa6ldres venner. Han bliver kidnappet af hans tidligere barnepige Carrie i seriens 100. episode, og efter at v\xc3\xa6re blevet reddet af Dan beslutter Jamie sig for at l\xc3\xa6re sin bedstefar at kende \xe2\x80\x93 p\xc3\xa5 trods af at hans for\xc3\xa6ldre ikke bryder sig om det._NEWLINE_Antwon "Skills" Taylor spilles af skuespilleren Antwon Tanner. Skills er en af Lucas\' gamle venner. Han indtager en mere central rolle i s\xc3\xa6son 4, da han overtager Lucas\' rolle p\xc3\xa5 Tree Hill Ravens-holdet efter Lucas selv er blevet cheftr\xc3\xa6ner. I s\xc3\xa6son 5 bliver han assistenttr\xc3\xa6ner for holdet, og bor sammen med Mouth, Junk og Fergie. Han og hans High School-k\xc3\xa6reste Bevin Mirskey er ikke l\xc3\xa6ngere sammen i s\xc3\xa6son 5, og Skills begynder overraskende et seksuelt forhold med Deb efter de har m\xc3\xb8dt hinanden online.\n_START_SECTION_\nS\xc3\xa6soner\n_START_PARAGRAPH_\nOne Tree Hill indeholder indtil videre otte s\xc3\xa6soner best\xc3\xa5ende af forel\xc3\xb8big 163 afsnit, men der er planlagt yderligere elleve afsnit. Serien har k\xc3\xb8rt i perioden 23. september 2003 \xe2\x80\x93 7. december 2010 og vil forts\xc3\xa6tte i USA med den resten af 8. s\xc3\xa6son den 25. januar 2011._NEWLINE_Seriens mest popul\xc3\xa6re s\xc3\xa6son er den anden s\xc3\xa6son, der fik seertallet op p\xc3\xa5 4,3 millioner. Serien rykkede derved op p\xc3\xa5 nummer 117 p\xc3\xa5 listen over mest sete tv-serier i USA. Til sammenligning l\xc3\xa5 tv-serien Lost som nummer 14 med et seertal p\xc3\xa5 16 millioner._NEWLINE_Serien handler om de to halvbr\xc3\xb8dre Lucas og Nathan Scott, og deres liv i den fiktive by "Tree Hill" i North Carolina. I f\xc3\xb8rste s\xc3\xa6son er halvbr\xc3\xb8drene i gang med deres andet \xc3\xa5r p\xc3\xa5 gymnasiet. Lucas er ikke s\xc3\xa6rlig popul\xc3\xa6r, hvorimod Nathan f\xc3\xa5r masser af opm\xc3\xa6rksomhed via sin rolle som skolens basketballtalent. Efter tr\xc3\xa6neren Whitey Durham s\xc3\xa6tter Lucas p\xc3\xa5 holdet, \xc3\xa6ndrer tingene sig dog \xe2\x80\x93 der bliver konkurrence mellem de to br\xc3\xb8dre, da de begge to har et s\xc3\xa6rligt talent for basketball. Konkurrencen imellem Lucas og Nathan kommer til at involvere mange andre personer, deriblandt Nathans k\xc3\xa6reste Peyton Sawyer og hendes bedste veninde Brooke Davis. Ogs\xc3\xa5 Lucas\' bedste veninde Haley James Scott, hans mor Karen Roe, og drengenes f\xc3\xa6lles far Dan Scott indvolveres.\n_START_SECTION_\nS\xc3\xa6son 1\n_START_PARAGRAPH_\nS\xc3\xa6son 1 best\xc3\xa5r af 22 afsnit. Den blev sendt i USA p\xc3\xa5 The WB i perioden 23. september 2003 \xe2\x80\x93 11. maj 2004, og i Danmark p\xc3\xa5 TV3 i perioden 30. november 2004 \xe2\x80\x93 6. juni 2006._NEWLINE_Tree Hill er en lille by i North Carolina. I byen lever halvbr\xc3\xb8drene Lucas og Nathan Scott. De omg\xc3\xa5s ikke eftersom deres f\xc3\xa6lles far Dan Scott i high school stak af fra Lucas\' dav\xc3\xa6rende gravide mor, Karen Roe, til fordel for Nathans mor Deb Lee._NEWLINE_Halvbr\xc3\xb8drene lever hver deres liv, men bliver tvunget sammen da Lucas f\xc3\xa5r plads p\xc3\xa5 basketballholdet Tree Hill Ravens, hvor Nathan er anf\xc3\xb8rer. Det skaber problemer, da Nathan f\xc3\xb8ler sig truet og Dan presser ham til at skade Lucas for at f\xc3\xa5 ham sat af holdet. Lucas giver sig dog ikke og ender med at vinde over Nathan i en en-mod-en-konkurrence. Herefter g\xc3\xa5r Nathan i stedet efter Lucas\' \xc3\xb8mme punkt, hans bedste ven Haley James. Nathan f\xc3\xa5r arrangeret, s\xc3\xa5 Haley bliver hans tutor, i starten for at ramme Lucas, men med tiden bliver de begge forelsket i hinanden. Peyton Sawyer, Nathans k\xc3\xa6reste, sl\xc3\xa5r op med Nathan, da han ikke opf\xc3\xb8rer sig ordentligt, hverken over for hende eller Lucas. Hun og Lucas begynder senere et forhold. Peytons veninde Brooke Davis er festgal og skolens mest popul\xc3\xa6re pige. Hun bliver ogs\xc3\xa5 vild med Lucas, og der opst\xc3\xa5r splid imellem de to veninder. Lucas\' og Nathans holdkammerat, Jake Jagielski f\xc3\xa5r et barn. Da barnets mor, Nikki, pr\xc3\xb8ver at overtage for\xc3\xa6ldremyndigheden over barnet, stikker Jake af, og dukker f\xc3\xb8rst op igen i anden s\xc3\xa6son.\n_START_SECTION_\nS\xc3\xa6son 2\n_START_PARAGRAPH_\nS\xc3\xa6son 2 best\xc3\xa5r af 23 afsnit. Den blev sendt i USA p\xc3\xa5 The WB i perioden 21. september 2004 \xe2\x80\x93 24. maj 2005, og i Danmark p\xc3\xa5 TV3 i perioden 7. juni 2006 \xe2\x80\x93 7. juli 2006. Der er fire centrale nye roller, der spilles af Daniella Alonso, Michael Copon, Tyler Hilton og Katherine Bailess._NEWLINE_To s\xc3\xb8skende, Anna og Felix Taggaro, flytter til byen. Anna er usikker p\xc3\xa5 sin seksualitet, og begynder at komme sammen med Lucas. Felix er den overbeskyttende storebror, og spiller h\xc3\xa5rd over for Lucas. Samtidig begynder han i hemmelighed at komme sammen med Brooke. Brooke stiller ogs\xc3\xa5 op som elevr\xc3\xa5dsformand imod den forhenv\xc3\xa6rende formand Erica Marsh. Nathan og Haley er blevet gift, men deres \xc3\xa6gteskab g\xc3\xa5r ikke s\xc3\xa6rlig godt. Is\xc3\xa6r ikke efter, musikeren Chris Keller vil have Haley til at tage p\xc3\xa5 turn\xc3\xa9 sammen med ham. Efter Jake vender tilbage, begynder han og Peyton at date hinanden, og lever som en familie sammen med Jakes datter. Moderen til Jakes datter, Nikki, opdager sidst i s\xc3\xa6sonen hvor Jake gemmer sig, og for ham sat i f\xc3\xa6ngsel fordi han ikke vil aflevere datteren til hende.\n_START_SECTION_\nS\xc3\xa6son 3\n_START_PARAGRAPH_\nS\xc3\xa6son 3 best\xc3\xa5r af 22 afsnit. Den blev sendt i USA p\xc3\xa5 The WB i perioden 5. oktober 2005 \xe2\x80\x93 3. maj 2006, og i Danmark p\xc3\xa5 TV3 i perioden 10. juli 2006 \xe2\x80\x93 8. august 2006. I denne s\xc3\xa6son optr\xc3\xa6der tre nye roller, som spilles af Danneel Harris, Sheryl Lee og Michael Trucco._NEWLINE_Haley vender tilbage til Tree Hill efter sin turn\xc3\xa9 med Chris Keller. Hun pr\xc3\xb8ver at vinde Nathan tilbage, men han har problemer med at stole p\xc3\xa5 hende. Peyton m\xc3\xb8der sin kr\xc3\xa6ftsyge biologiske mor Ellie, og n\xc3\xa5r at tilbringe noget tid med hende inden hun d\xc3\xb8r. Brooke og Lucas k\xc3\xa6mper h\xc3\xa5rdt for deres forhold, og det bliver ikke mindre kompliceret af, at Chris Keller kommer tilbage til byen og g\xc3\xa5r i seng med Brooke. Straks Keith er kommet tilbage til byen efter bruddet med Jules i s\xc3\xa6son to, indblandes han i et skuddrama p\xc3\xa5 skolen, hvor han bliver sl\xc3\xa5et ihjel af Dan. En ny pige, Rachel Gatina, starter p\xc3\xa5 skolen. Hun overtager Brookes plads som den festgale, og skaber splid i alle folks forhold. Hun bliver dog forelsket i Nathans onkel Cooper, og s\xc3\xa6sonfinalen ender med en cliffhanger, hvor to biler k\xc3\xb8rer galt og den ene ryger i floden.\n_START_SECTION_\nS\xc3\xa6son 4\n_START_PARAGRAPH_\nS\xc3\xa6son 4 best\xc3\xa5r af 21 afsnit. Dette var den f\xc3\xb8rste s\xc3\xa6son, som blev sendt p\xc3\xa5 den nye CW-kanal. Den blev sendt i perioden 27. september 2006 \xe2\x80\x93 13. juni 2007, og i Danmark, p\xc3\xa5 TV3 i perioden 20. maj 2007 \xe2\x80\x93 14. oktober 2007._NEWLINE_I s\xc3\xa6son 4 er personerne fra Tree Hill i gang med anden halvdel af deres sidste \xc3\xa5r p\xc3\xa5 gymnasiet. Brooke sl\xc3\xa5r op med Lucas efter at Peyton har fortalt Brooke om sin k\xc3\xa6rlighed til ham, og dette resulterer ogs\xc3\xa5 i at Brooke stopper sit venskab med Peyton. Brooke bliver nu gode veninder med Rachel og flytter ind hos hende. Peyton fors\xc3\xb8ger forg\xc3\xa6ves at lave noget med Lucas, men bliver distraheret da hun finder ud af, at hun har en halvbror, Derek. En forf\xc3\xb8lger ved navn Ian lader som om han er Derek og kommer t\xc3\xa6t ind p\xc3\xa5 Peyton. Han fors\xc3\xb8ger til sidst i s\xc3\xa6sonen at sl\xc3\xa5 hende ihjel. Lucas begynder efter en ulykke at t\xc3\xa6nke over hvem der rigtig slog Keith ihjel, samtidig begynder han at skrive en bog. Efter Haley er blevet gravid fors\xc3\xb8ger Nathan at finde et job s\xc3\xa5 han kan hj\xc3\xa6lpe med at fors\xc3\xb8rge deres barn. Han kommer p\xc3\xa5 tv\xc3\xa6rs af en gangster, og det resulterer i at han med vilje ikke spiller sit bedste i nogle basketkampe og at Haley bliver k\xc3\xb8rt ned. Til sidst i s\xc3\xa6sonen f\xc3\xb8der hun deres barn, en dreng der d\xc3\xb8bes James Lucas Scott. Dan pr\xc3\xb8ver at opf\xc3\xb8re sig p\xc3\xa6nt, og hj\xc3\xa6lper Karen igennem hendes graviditet. Efter Karen har f\xc3\xb8dt sit og Keiths barn, Lilly, melder Dan sig selv og kommer i f\xc3\xa6ngsel.\n_START_SECTION_\nS\xc3\xa6son 5\n_START_PARAGRAPH_\nS\xc3\xa6son 5 best\xc3\xa5r af 18 afsnit. Den blev sendt i USA p\xc3\xa5 The CW i perioden 8. januar 2008 \xe2\x80\x93 19. maj 2008, og i Danmark i perioden 1. juni 2008 \xe2\x80\x93 28. september 2008. Der er tilf\xc3\xb8jet fem nye centrale roller. De spilles af Kevin Federline, Kate Voegele, Daphne Zuniga, Torrey DeVitto og barnestjernen Jackson Brundage._NEWLINE_I s\xc3\xa6son 5 af One Tree Hill m\xc3\xb8der man personerne fire \xc3\xa5r efter de gik ud af gymnasiet. Lucas har g\xc3\xa5et p\xc3\xa5 universitetet og arbejdet som assistent for Whitey. Efter universitetet er han blevet tr\xc3\xa6ner for Tree Hill Ravens, samtidig med at arbejder som forfatter. Peyton har arbejdet i Los Angeles hos et pladeselskab. Brooke har stor succes med sit t\xc3\xb8jfirma Clothes Over Bro\'s. Nathan er blevet alkoholiker efter at have f\xc3\xa5et en alvorlig skade i benet, som resulterede i at han nu sidder i k\xc3\xb8restol. Haley er blevet l\xc3\xa6rer p\xc3\xa5 Tree Hill High School, men hun har det sv\xc3\xa6rt b\xc3\xa5de med Nathans drikkeri og med sit nye job. Mouth er arbejdsl\xc3\xb8s, men pr\xc3\xb8ver at f\xc3\xa5 job som sportsjournalist. Skills tr\xc3\xa6ner som assistenttr\xc3\xa6ner Tree Hill Ravens sammen med Lucas. Dan sidder i f\xc3\xa6ngsel for mordet p\xc3\xa5 sin bror, Keith, i s\xc3\xa6son tre. Lille James er blevet fire \xc3\xa5r, og spilles af Jackson Brundage i denne s\xc3\xa6son. De drager alle hjem til Tree Hill, som de lovede for fire \xc3\xa5r siden at de ville. De har alle sammen haft en h\xc3\xa5rd start p\xc3\xa5 deres "voksenliv", og det g\xc3\xa5r heller ikke godt da de igen begynder deres liv i Tree Hill.\n_START_SECTION_\nS\xc3\xa6son 6\n_START_PARAGRAPH_\nS\xc3\xa6son 6 best\xc3\xa5r af 24 afsnit. Den blev sendt i USA p\xc3\xa5 The CW i perioden 1. september 2008 \xe2\x80\x93 18. maj 2009. S\xc3\xa6sonen begyndte i Danmark den 17. maj 2009. I denne s\xc3\xa6son indtr\xc3\xa6der to nye centrale roller. Austin Nichols spiller Julian, Peytons eksk\xc3\xa6reste og Ashley Rickards som Sam, en butikstyv som ender i pleje hos Brooke._NEWLINE_I s\xc3\xa6son 6 vil Tree Hills personer indse at det ikke er s\xc3\xa5 let at blive voksen som man tror. S\xc3\xa6sonen vil omhandler temaer som k\xc3\xa6rlighed, l\xc3\xa6ngsel og tab i og med forhold begynder og slutter._NEWLINE_Efter at v\xc3\xa6ret blevet efterladt ved alteret, beslutter Lucas at give k\xc3\xa6rligheden en ny chance, og frier til sin dr\xc3\xb8mmepige. Mens hans anden bog bliver publiceret, m\xc3\xa5 Lucas finde en balance mellem sin fremtid som kommende mand og sin karriere som forfatter. Peyton m\xc3\xb8der nogen med forbindelse til hendes mor, og l\xc3\xa6rer noget om hendes fortid. Brooke opdager en smertefuld sandhed, mens hun k\xc3\xa6mper mod Victoria omkring fremtiden for Clothes Over Bros, men hvor langt vil Victoria g\xc3\xa5 og vil firmaet overlever mor-datter fejden? Nathan og Haley nyder at opdrage deres s\xc3\xb8n Jamie og forf\xc3\xb8lger begge deres dr\xc3\xb8mme som henholdsvis basketball spiller og professionel musiker. Men vil deres personlige m\xc3\xa5l skille deres familie fra hinanden? Mouth tr\xc3\xa6ffer en sv\xc3\xa6r beslutning omkring et jobtilbud som m\xc3\xa5ske vil tage ham v\xc3\xa6k fra Millicent og sit liv i Tree Hill. Mens Skills tr\xc3\xa6ner Ravens basketballhold og Deb tr\xc3\xa6der ind som Jamies barnepige, m\xc3\xa5 de beslutte om de er klar til afsl\xc3\xb8re deres forhold, eller om det er lettere at afslutte det. Efter at blive klemt af en bil, h\xc3\xa6nger Dans liv igen i en tynd tr\xc3\xa5d.\n_START_SECTION_\nS\xc3\xa6son 7\n_START_PARAGRAPH_\nDer er g\xc3\xa5et et \xc3\xa5r, siden Lucas og Peyton rejste fra Tree Hill. En skandale truer Nathans karriere i NBA; Hayley tager igen p\xc3\xa5 landevejen, men kommer ud for en familietragedie, der i en periode giver hende en depression at k\xc3\xa6mpe med. Rachel og Dan vender tilbage til Tree Hill, og Brooke hyrer en ny model (Alex) til "Clothes over Bros", som kommer til at true hendes forhold til Julian samt Mouth og Millicents (denne bliver model, men lider af alvorlig mangel p\xc3\xa5 selvtillid). De nytilkommne Clay og Quinn sl\xc3\xa5r sig ned i Tree Hill og falder snart for hinanden, men oplever snart deres eget drama med Katie indblandet. Mens den gamle k\xc3\xa6rlighed mellem Mia og Chase ser ud til at v\xc3\xa6re i krise, opst\xc3\xa5r et nyt forhold mellem Miranda og Grubbs, og Victoria og Alexander beslutter af udvide deres forhold fra det professionelle plan til det personlige.\n_START_SECTION_\nProduktion\n_START_PARAGRAPH_\nOprindeligt havde Mark Schwahn t\xc3\xa6nkt sig at One Tree Hill skulle v\xc3\xa6re en spillefilm med titlen Ravens. En af hans venner fortalte ham at det ville v\xc3\xa6re bedre med en tv-serie. Han gik og t\xc3\xa6nkte over ideen og r\xc3\xa5det af en af The WB\'s chefer redigerede han filmen om til en tv-serie._NEWLINE_Tree Hill er en opdigtet by, navngivet efter sangen "One Tree Hill" af U2. Serien har intet at g\xc3\xb8re med One Tree Hill, en h\xc3\xb8j p\xc3\xa5 New Zealand, hvor der oprindeligt stod et enkelt tr\xc3\xa6. Nu er tr\xc3\xa6et f\xc3\xa6ldet, men stedet kaldes stadigv\xc3\xa6k One Tree Hill. Schwahn navngav byen Tree Hill, fordi han sad og lyttede til albummet The Joshua Tree af U2 mens han skrev p\xc3\xa5 serien._NEWLINE_Som n\xc3\xa6vnt ovenfor skulle filmen, og dermed serien, oprindeligt have heddet Ravens, men man mente det var for sportsligt et navn, og da deres f\xc3\xb8rende konkurrent var Gilmore Girls, som for det meste havde kvindelige seere, ville det v\xc3\xa6re bedre at \xc3\xa6ndre navnet s\xc3\xa5 det appellerede til et bredere publikum._NEWLINE_I seriens f\xc3\xb8rste tid spurgte fans Schwahn hvorfor serien hed One Tree Hill, n\xc3\xa5r byen deri blot hed Tree Hill. Sp\xc3\xb8rgsm\xc3\xa5let blev besvaret, da Karen i episode 1.22 fort\xc3\xa6ller Lucas: "There is only one Tree Hill \xe2\x80\x93 and it\'s your home". One Tree Hill er ogs\xc3\xa5 Tree Hill High\'s adresse. Skuespillerinde Moira Kelly blev gravid under s\xc3\xa6son et, og derfor blev man n\xc3\xb8dt til at fjerne hende fra serien. Hendes figur Karen Roe blev derfor sendt p\xc3\xa5 kokkeskole. I f\xc3\xb8rste s\xc3\xa6son, hvor James Lafferty spiller rollen som den ret umodne Nathan Scott, blev produktionsholdet n\xc3\xb8dt til at klistre en piercing i hans venstre brystvorte hver gang han lavede en scene uden tr\xc3\xb8je p\xc3\xa5 for at virke lidt r\xc3\xa5, da Lafferty ikke har nogen piercing i virkeligheden.\n_START_SECTION_\nMusik\n_START_PARAGRAPH_\nMusikken spiller en stor rolle b\xc3\xa5de i handlingen og igennem scenernes udvikling i hver enkel episode. I slutningen af hver episode s\xc3\xa6ttes flere forskellige scener, der ikke har noget med hinanden at g\xc3\xb8re, sammen, og musikken hj\xc3\xa6lper med at f\xc3\xa5 en s\xc3\xa6rlig stemning ud af scener der tilsyneladende ikke er forbundet. Mange af afsnittene i One Tree Hill er navngivet efter sange._NEWLINE_Serien har en lang liste med musikere, der har medvirket i serien: Gavin DeGraw, Sheryl Crow, Michelle Branch, Kelly Clarkson, The Wreckers, Jimmy Eat World, La Rocca, Fall Out Boy, Nada Surf, Jack\'s Mannequin, Michelle Featherstone, Lupe Fiasco og Within Reason har alle v\xc3\xa6ret med. I s\xc3\xa6son 5 spiller Kate Voegele en vigtig rolle som Mia Catallano, The Honorary Title og Kevin Federline i en anden vigtig rolle som Jason. Bethany Joy Galeotti, som spiller Haley James Scott, Bryan Greenberg, som spiller Jake Jagielski og Tyler Hilton, som spiller Chris Keller har ogs\xc3\xa5 optr\xc3\xa5dt i serien. Fall Out Boy\'s Pete Wentz var med i en episode hvor han spillede en k\xc3\xa6rlighedsinteresse over for Peyton \xe2\x80\x93 efter han havde spillet med bandet som sig selv. Andre kendte bands, hvis sange har v\xc3\xa6ret med i serien er: Angels & Airwaves, Mclusky, Snow Patrol, Keane, Starsailor, Travis, Dashboard Confessional, Led Zeppelin, The Cure, Switchfoot og Foo Fighters. Komponisterne Mark Snow og John Nordstrom har begge komponeret musikken til One Tree Hill. Snow komponeret musikken til de f\xc3\xb8rste to s\xc3\xa6son, mens Nordstrom komponerede musikken til s\xc3\xa6son 3 og 4._NEWLINE_Serien har udgivet tre soundtrack-albums: One Tree Hill - Music From The WB Television Series, Vol. 1, Friends with Benefit: Music from the Television Series One Tree Hill, Volume 2 og The Road Mix: Music from the Television Series One Tree Hill, Volume 3. Overskuddet fra salget af det andet album g\xc3\xa5r til National Breast Cancer Foundation, og man satte en lille handling ind med brystkr\xc3\xa6ft i serien. Den 13. november 2008 udgav iTunes et soundtrack med navnet "Music From One Tree Hill" (Musik fra One Tree Hill) som indeholder sange fra den sjette s\xc3\xa6son._NEWLINE_Mark Schwahn har afsl\xc3\xb8ret at han navngiver hver episode efter en bestemt sang, som har noget tilf\xc3\xa6lles med det tema episoden har. For eksempel er episode 1.02 ("The Places You Have Come to Fear the Most"), navngivet efter en Dashboard Confessional-sang af samme navn. I dette afsnit indser Lucas at basketball, som f\xc3\xb8r havde v\xc3\xa6ret hans sikre sted, nu er det sted han frygter mest efter at v\xc3\xa6re kommmet med p\xc3\xa5 Tree Hill Ravens-holdet.'